**Ysgoloriaethau Rhagoriaeth Meistr 2016**Cwestiynau Cyffredin

Mae’r canllawiau hyn yn berthnasol ar gyfer Ysgoloriaethau Meistr Prifysgol Caerdydd. Os ydych yn gwneud cais am unrhyw ddyfarniad penodol arall, neu ysgoloriaeth bartner, bydd angen i chi edrych ar feini prawf yr ysgoloriaethau hynny - mae’n bosibl y byddant yn wahanol. Mae rhagor o wybodaeth am gyfleoedd eraill i gael arian ar gael ar ein gwefan.

# Cwestiynau ynglŷn â’ch cymhwysedd

***Ydw i wedi fy nghyfyngu i astudio rhaglenni penodol?***

Ydych – dim ond rhaglenni amser llawn a rhan-amser ôl-raddedig a addysgir sy’n arwain at radd feistr sydd wedi'u cynnwys yn rhan o gynllun yr ysgoloriaeth.

**Ni** chewch hawlio arian ysgoloriaeth ar gyfer Tystysgrifau a Diplomâu Ôl-raddedig, na rhaglenni dysgu o bell. Ni fyddwch yn gymwys ychwaith os oes gennych eisoes Dystysgrif neu Ddiploma Ôl-raddedig ac rydych yn mynd ymlaen i gam Meistr y radd ar hyn o bryd.

Yn ogystal, **ni** chewch hawlio arian ysgoloriaeth ar gyfer rhaglenni ymchwil ôl-raddedig, fel y rhai sy’n arwain at MPhil neu MRes.

***Oes rhaid i mi astudio’n amser llawn?***

Nac oes – gallwch astudio llawer o’r rhaglenni cymwys naill ai’n amser llawn neu’n rhan-amser. Fodd bynnag, ni chewch hawlio ysgoloriaeth ar gyfer rhaglenni dysgu o bell.

***Ydy fy ngwlad wedi’i chynnwys? Ydw i’n gymwys?***

Mae pawb a elwir yn fyfyrwyr Cartref at ddibenion talu ffioedd, yn gymwys ar gyfer yr
Ysgoloriaeth

***Beth yw ystyr ‘Cartref’ neu ‘UE’ at ddibenion talu ffioedd?***

**Rhaid** i fyfyrwyr fod wedi’u dosbarthu fel rhai **‘Cartref’ neu ‘UE’** at ddibenion talu ffioedd i allu cael eu hystyried ar gyfer yr ysgoloriaethau. Mae angen i chi gyflwyno cais i astudio ym Mhrifysgol Caerdydd a chael cynnig i astudio cyn y gellir cadarnhau eich statws ffioedd. Pennir eich statws ffioedd yn unol â’r Rheoliadau Ffioedd. Cewch wybodaeth am ffioedd statws yng Nghymru ar wefan UKCISA.

# Cwestiynau ynglŷn â’ch Cais

***Sut mae gwneud cais am yr ysgoloriaeth?***

Mae'r ffurflen gais ar gael ar y Porth Cyflwyno Cais Ar-lein i bob myfyriwr sydd wedi'u dosbarthu fel rhai cartref at ddibenion talu ffioedd ac sydd wedi cyflwyno cais i astudio rhaglen ôl-raddedig a addysgir amser llawn neu ran-amser sy’n arwain at radd meistr. Bydd y ffurflen gais yn aros ar y Porth Cyflwyno Cais Ar-lein tan yr ail ddyddiad cau ar gyfer cyflwyno cais am ysgoloriaeth. Os nad yw’r ffurflen gais ar gael, anfonwch ebost at **pgscholarships@caerdydd.ac.uk** er mwyn i ni roi cyngor i chi.

Darllenwch y meini prawf cymhwysedd a’r canllawiau yn ofalus cyn llenwi’r ffurflen gais. Dim ond un ffurflen sydd yn rhaid ei llenwi.

***Oes modd cyflwyno mwy nag un cais am ysgoloriaeth?***

Dim ond y cais gyntaf a gyflwynir a gaiff ei hystyried oni bai eich bod yn tynnu’r cais yn ei ôl yn ffurfiol yn ysgrifenedig.

***Pryd mae’r dyddiad cau ar gyfer cyflwyno cais am ysgoloriaeth?***

Ystyrir ceisiadau hyd at ddau ddyddiad cau: 6 Ebrill 2016 a 27 Gorffennaf 2016.

Rhaid cyflwyno ceisiadau erbyn 13.00 (GMT) ar y dyddiad cau. Ni fyddwn yn ystyried ceisiadau sy’n cyrraedd ar ôl y dyddiad cau cyntaf tan ar ôl yr ail ddyddiad cau. Ni fyddwn yn ystyried ceisiadau sy’n cyrraedd ar ôl yr ail ddyddiad cau. Cofiwch hefyd wneud yn siŵr bod Prifysgol Caerdydd wedi cael eich cais am raglen, gan gynnwys cyfeiriadau a thrawsgrifiadau, erbyn yr un dyddiad cau er mwyn i chi fod yn gymwys i gyflwyno cais am yr ysgoloriaeth. Cofiwch hefyd y gall gymryd hyd at 48 awr i gael manylion mewngofnodi ar gyfer y Porth Cyflwyno Cais Ar-lein. Mae'r ffurflenni cais ar gyfer ysgoloriaethau ar gael yn y Porth hwn.

Dim ond y rhai sydd wedi derbyn cynnig diamod yn gadarn erbyn 17.00 (GMT) ar 19 Awst fydd yn cael ysgoloriaethau.\*

***Beth yw’r dyddiadau pwysig i’r rhai sy’n cyflwyno cais am ysgoloriaeth?***

|  |  |
| --- | --- |
| **13.00 (GMT) Dydd Mercher, 6 Ebrill 2016** | Rhaid cyflwyno (a) cais i astudio rhaglen ôl-raddedig gymwys a addysgir a (b) cais am ysgoloriaeth erbyn y dyddiad hwn os ydych am gael eich ystyried yn **rownd gyntaf** y ceisiadau.  |
| **13.00 (GMT) Dydd Mercher, 27 Gorffennaf 2016** | Rhaid cyflwyno (a) cais i astudio rhaglen ôl-raddedig gymwys a addysgir a (b) cais am ysgoloriaeth erbyn y dyddiad hwn os ydych am gael eich ystyried yn **ail a thrydedd rownd** y ceisiadau. |
| **17.00 (GMT) Dydd Gwener, 19eg Awst 2016** | Rhaid i chi fod wedi derbyn cynnig diamod i astudio erbyn y dyddiad hwn.\* |
| **Wythnos ar ôl cael hysbysiad ffurfiol o gynnig ysgoloriaeth** | Rhaid derbyn ysgoloriaethau ymhen wythnos ar ôl cael hysbysiad o gynnig ffurfiol. Os ydych eisoes wedi derbyn cynnig i astudio, bydd angen i chi dderbyn y cynnig hwn yn gadarn hefyd. Byddwn yn ailddyrannu ysgoloriaethau na chaiff eu derbyn.  |

***Pryd y caf wybod a ydw i wedi bod yn llwyddiannus?***

Ceisiwn hysbysu ymgeiswyr am ganlyniad eu cais cyn gynted â phosibl ar ôl y dyddiad cau o dan sylw, ond ddim hwyrach na **17.00 (GMT) dydd Gwener, 6 Medi 2016** ar gyfer y dyddiad cau cyntaf, a **17.00 (GMT) dydd Gwener, 26 Awst 2016** ar gyfer yr ail ddyddiad cau.Byddwch yn anfon yr hysbysiadau i’r cyfeiriadau e-bost a ddarparwyd.

Gall ymgeiswyr a gyflwynodd gais cyn y dyddiad cau cyntaf, gael eu trosglwyddo i’r ail ddyddiad cau. Byddwn yn hysbysu ymgeiswyr am hyn.

***Sut caiff ceisiadau am ysgoloriaeth eu hasesu?***

Bydd y paneli dewis ym Mhrifysgol Caerdydd yn ystyried meini prawf pwysig yn eich cais yn ogystal â’ch datganiad ategol wrth asesu’ch ffurflen gais:

**i.** Rhagoriaeth academaidd: Rydym am weld myfyrwyr yn dangos eu llwyddiannau academaidd yn ogystal ag enghreifftiau eraill o’u datblygiad personol, megis dysgu drwy brofiad gwaith, gwaith gwirfoddol, neu brofiadau dysgu allgyrsiol;

**ii.** Cyfraniad at gymdeithas: Byddwn yn edrych yn ffafriol ar ymgeiswyr sy’n dangos eu bod yn ymwybodol o sut bydd ennill cymhwyster ym Mhrifysgol Caerdydd yn helpu i gyfrannu at eu cymuned, eu cymdeithas neu eu gwlad;

Mae penderfyniad y panel dewis yn derfynol ac ni fydd modd apelio.

***Beth yw ‘Cynnig Diamod i astudio’?***

Mae **‘cynnig diamod’** yn golygu eich bod wedi bodloni’r holl ofynion academaidd ac anacademaidd ar gyfer cwrs fel y pennwyd gan y tiwtor derbyn, ac mae’r Brifysgol yn cynnig lle i chi astudio ar gwrs. Mae’n bosib y bydd angen prawf o gymwysterau ond bydd y Brifysgol yn cysylltu â chi os bydd angen hyn.

***Beth yw ‘Cynnig Amodol i astudio’?***

Mae **‘cynnig amodol’** yn golygu bod y Brifysgol wedi gwneud cynnig i chi astudio ar yr amod eich bod yn bodloni amodau penodol. Dyma’r amodau sy’n angenrheidiol yn ôl y tiwtor derbyn er mwyn i chi fodloni’r gofynion mynediad ar gyfer y cwrs. Os byddwch yn cael cynnig amodol i astudio, yna dylech anfon eich trawsgrifiadau i’r Swyddfa Derbyn Myfyrwyr cyn gynted ag y byddwch yn eu cael. Os bydd y tiwtor derbyn o’r farn eich bod wedi bodloni’r amodau, bydd eich cynnig yn un ‘diamod’ wedyn.

# Cwestiynau ynglŷn â’ch Ysgoloriaeth

***Rwyf wedi cael ysgoloriaeth! Beth sydd angen i mi ei wneud nesaf?***

Os byddwch yn llwyddiannus ac yn cael eich dewis i gael ysgoloriaeth, bydd y Brifysgol yn cysylltu â chi cyn gynted â phosibl ar ôl y dyddiad cau o dan sylw.

Bydd yn rhaid i bawb sy’n llwyddiannus dderbyn yr ysgoloriaeth a’i hamodau yn ffurfiol drwy lofnodi cytundeb a anfonir atoch gyda’r hysbysiad am y dyfarniad.

Os na fyddwn yn cael eich cadarnhad ymhen wythnos ar ôl eich hysbysu’n ffurfiol, byddwn yn rhoi’r arian i fyfyriwr arall. **Ni roddir** estyniadau mewn unrhyw amgylchiadau.

Efallai bod yr ysgoloriaeth a gynigir i chi yn amodol ar ennill gradd benodol yn eich gradd, a gallai fod yn radd uwch na'r hyn oedd yn ofynnol yn eich cynnig amodol i astudio.

***Sut caiff yr ysgoloriaethau eu dyfarnu?***

Cyflwynir ysgoloriaethau ar ffurf gostyngiad mewn ffioedd dysgu. Os ydych wedi llwyddo i gael ysgoloriaeth, byddwn yn gwneud y taliadau angenrheidiol tuag at ffioedd dysgu’r Brifysgol ar eich rhan, a byddwn yn rhoi gwybod i chi am hyn. Y rhai sy’n cael yr ysgoloriaeth sy’n gyfrifol am sicrhau bod yr holl ffioedd a chostau eraill (gan gynnwys gweddill y ffioedd dysgu, ffioedd llety) yn cael eu talu erbyn y dyddiadau cau priodol.

***Beth os nad yw fy ysgoloriaeth yn talu’r ffioedd yn llawn?***

Nid yw'r ysgoloriaethau yn talu'r holl ffioedd dysgu. **Rhaid** i’r myfyriwr dalu unrhyw gostau ychwanegol ar gyfer astudio a ddaw i ran enillwyr yr ysgoloriaeth ac nad ydynt yn dod o dan fanylion yr ysgoloriaeth y maent wedi’i chael.

***Mae fy nghwrs yn cynnwys cyfnod mewn gwaith. Sut bydd hyn yn effeithio ar fy ysgoloriaeth?***

Gyda rhaglenni amser llawn, dim ond ar gyfer blwyddyn gyntaf eich rhaglen y mae’r ysgoloriaeth ar gael. Os ydych yn astudio rhaglen amser llawn sy’n para dros flwyddyn, ni chewch arian o’r ysgoloriaeth hon neu’r ysgoloriaeth ddilynol ar gyfer y blynyddoedd ychwanegol.

***Beth os na allaf dderbyn y cynnig i astudio? Oes modd i mi ohirio fy nghynnig?***

Gallwch ohirio eich cynnig i astudio yn unol â pholisi'r Brifysgol. Fodd bynnag, ni allwch chi ohirio eich ysgoloriaeth. Byddai'n rhaid i chi gyflwyno cais eto'r flwyddyn ganlynol - yn amodol ar yr ysgoloriaethau fydd ar gael.

***Beth yw fy nghyfrifoldebau fel rhywun sy’n cael ysgoloriaeth?***

Yn ystod eich cyfnod astudio ac ar ei ôl, mae’n bosib y gofynnir i chi gymryd rhan mewn gweithgareddau hyrwyddo ar ran y Brifysgol. Gall hyn gynnwys derbyniadau a digwyddiadau cymdeithasol, erthyglau tystiolaeth a chyhoeddusrwydd neu hyd yn oed helpu mewn gweithgareddau yn eich mamwlad.

***Â phwy y dylwn gysylltu os bydd gennyf unrhyw gwestiynau?***

Anfonwch ebost at **pgscholarships@caerdydd.ac.uk** neu ffoniwch +44 (0)29 2087 0084 os oes gennych unrhyw gwestiynau am yr ysgoloriaethau, y broses o gyflwyno cais neu os bydd angen rhagor o arweiniad arnoch.